Broj: 711-I-1470-M-135/18-04-8

Zagreb, 29. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Domagoja Mikulića, zastupnika u Hrvatskom saboru,** za davanjem mišljenja Povjerenstva, na 26. sjednici, održanoj 29. listopada 2018.g., daje sljedeće

**MIŠLJENJE**

**Na temelju članka 14. stavaka 1. ZSSI-a dužnosnik Domagoj Mikulić, zastupnik u Hrvatskom saboru, ne može istovremeno uz obnašanje navedene dužnosti, kao ni u razdoblju od dvanaest mjeseci nakon prestanka obnašanja dužnosti, biti direktor trgovačkog društva Vodoopskrba d.o.o.**

Obrazloženje

Zahtjev za davanjem mišljenja Povjerenstva podnio je Domagoj Mikulić, zastupnik u Hrvatskom saboru. U knjigama ulazne pošte zahtjev je zaprimljen 18. listopada 2018.g., pod poslovnim brojem 711-U-2991-M-135/18-01-5, povodom kojeg se vodi predmet broj M-135/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Domagoj Mikulić povodom obnašanja dužnosti zastupnika u 9. sazivu Hrvatskog sabora, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da od 9. lipnja 2017.g. profesionalno obnaša dužnost zastupnika u Hrvatskom saboru te za navedeno prima plaću. Dužnosnik nadalje navodi da se od studenoga 2018.g. planira zaposliti u trgovačkom društvu Vodoopskrba d.o.o., Darda na radnom mjestu direktora te bi nakon zapošljavanja primao plaću u navedenom trgovačkom društvu, dok bi dužnost zastupnika u Hrvatskom saboru obnašao kao volonter uz primanje razlike u plaći.

Na dodatni upit Povjerenstva radi li se u konkretnom slučaju o zapošljavanju na radnom mjestu direktora kao člana uprave trgovačkog društva, ovlaštenog za zastupanje istog ili pak o radnom mjestu izvršnog direktoru, dužnosnik je putem elektroničke pošte dana 24. listopada 2018.g. pojasnio da je riječ o direktoru, članu uprave, ovlaštenom za zastupanje društva.

Člankom 14. stavkom 1. ZSSI-a propisano je da dužnosnici **ne mogu biti članovi upravnih tijela** i nadzornih odbora **trgovačkih društava**.

Članom 20. stavkom 3. ZSSI-a propisano je da obveze koje za dužnosnika proizlaze, između ostalog, iz članka 14. ZSSI-a, počinju danom stupanja na dužnost i traju dvanaest mjeseci od dana prestanka obnašanja javne dužnosti.

Člankom 4. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 86/09., 91/10., 49/11., 12/12., 102/14. i 44/17.) propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika. Zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Uvidom u izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta 030074230, OIB: 67820151229 upisano trgovačko društvo Vodoopskrba d.o.o., Darda. Kao osnivači/članovi navedenog trgovačkog društva upisane su Općina Darda, Općina Bilje i Općina Jagodnjak.

Povjerenstvo ističe da je zabrana članstva u upravnim tijelima trgovačkih društava propisana **beziznimno** i odnosi se na sve kategorije dužnosnika pa tako i na zastupnike u Hrvatskom saboru, kao i na sva trgovačka društva, neovisno o vlasničkoj strukturi istih. Iako zastupnici u Hrvatskom saboru, sukladno odredbama Zakona o pravima i dužnostima zastupnika u Hrvatskom saboru, istovremeno uz obnašanje zastupničke dužnosti načelno mogu biti zaposleni kod drugog poslodavca te primati plaću po drugoj osnovi, na temelju članka 14. stavka 1. ZSSI-a ne mogu se zaposliti kao direktori, odnosno članovi uprave trgovačkih društava.

Na temelju članka 20. stavka 3. ZSSI-a zabrana iz članka 14. stavka 1. ZSSI-a obvezuje dužnosnike za vrijeme obnašanja dužnosti, kao i dvanaest mjeseci nakon prestanka obnašanja dužnosti.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Domagoj Mikulić, elektroničkom dostavom
2. Objava na internetskoj stranici Povjerenstva
3. Pismohrana